
Vezetői visszajelzések és attribúciós folyamatok: esszencialista és viselkedésalapú megközelítések hatásai

Kulcsszavak: attribúciós folyamatok; vezetői visszajelzés; szervezeti kommunikáció; vignetta módszer
Ez a dolgozat a negatív vezetői visszajelzések szerepét vizsgálta a beosztottak viselkedésének értelmezésében és az attribúciós folyamataikban. A kutatás központi kérdése, hogy a vezetőtől érkező negatív visszajelzés esszencialista (pl. "figyelmetlen vagy") vagy viselkedésalapú (pl. "nem figyeltél oda") jellege hogyan befolyásolja a viselkedés okainak értelmezését a beosztottak között. Feltételezhető, hogy az esszencialista visszajelzés inkább belső, stabil attribúciót eredményez, míg a viselkedésalapú hozzájárul az instabil vagy attribúció nélküli értelmezésekhez.
Elméleti alapját az attribúciós modellek adják, például Weiner teljesítménymotivációs modellje (1982), amely az okokat belső és külső, illetve stabil és instabil dimenziók mentén osztályozza. Dweck mindset-elmélete (Dweck & Leggett, 1988) és a Nyelvi Kategória Modell (Semin & Fiedler, 1991) is fontos keretet ad a visszajelzések szervezeti kontextusban történő vizsgálatához.
A kutatásban 353 fő vett részt. Vignetta módszerrel modelleztük a visszajelzési szituációt. A vignetta abból a szempontból különleges, hogy a résztvevők először a vezető egy beosztottnak intézett negatív visszajelzését figyelték meg, majd a kollégák diskurzusát, ahogy a visszajelzésről beszélgetnek. A résztvevők kvalitatív válaszait tartalmilag elemeztem, majd a válaszokból képzett kvantitatív változókat hoztam létre, melyek attribúciós típusokat jeleztek. Ezeket a visszajelzés típusa mentén bináris logisztikus regressziókkal elemeztem. Az eredmények szerint a viselkedésalapú visszajelzés marginálisan növeli az attribúció hiányát (OR=1.528, p=.064), míg az esszencialista visszajelzések csökkentik azt (OR=0.655, p=.064). A tartalmi elemzés után exploratív vizsgálatokat végeztem a kvalitatív válaszok nyelvi jellegzetességei körében.
Az eredmények arra utalnak, hogy a visszajelzés stílusa jelentősen befolyásolja a befogadó interpretációját, különösen a belső, stabil attribúciók és az attribúciómentesség esetében. Emellett hatása van a reakcióira és jellegzetes megnyilvánulásaira. A vizsgálat a szervezeti kommunikáció és a visszajelzési rendszerek finomításában nyújthat segítséget.




